CELEX: 32016R0911
Language: da
Date: 2016-06-09 00:00:00
Title: Kommissionens gennemførelsesforordning (EU) 2016/911 af 9. juni 2016 om gennemførelsesmæssige tekniske standarder for formen og indholdet af beskrivelsen af aftaler om koncernintern finansiel støtte i overensstemmelse med Europa-Parlamentets og Rådets direktiv 2014/59/EU om et regelsæt for genopretning og afvikling af kreditinstitutter og investeringsselskaber (EØS-relevant tekst)

10.6.2016   
            
            
               DA
            
            
               Den Europæiske Unions Tidende
            
            
               L 153/25
            
         KOMMISSIONENS GENNEMFØRELSESFORORDNING (EU) 2016/911
   af 9. juni 2016
   om gennemførelsesmæssige tekniske standarder for formen og indholdet af beskrivelsen af aftaler om koncernintern finansiel støtte i overensstemmelse med Europa-Parlamentets og Rådets direktiv 2014/59/EU om et regelsæt for genopretning og afvikling af kreditinstitutter og investeringsselskaber
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2014/59/EU af 15. maj 2014 om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012 (1), særlig artikel 26, stk. 2, og
   ud fra følgende betragtninger:
   
               (1)
            
            
               Afsnit II, kapitel III, i direktiv 2014/59/EU indeholder regler om aftaler om koncernintern finansiel støtte med henblik på finansiel støtte mellem et moderinstitut i Unionen eller en enhed som omhandlet i artikel 1, stk. 1, litra b), c) eller d), i direktiv 2014/59/EU og dets/dens datterselskaber i andre medlemsstater eller tredjelande, der er institutter eller finansieringsinstitutter, som er omfattet af det konsoliderede tilsyn med moderselskabet, forudsat at den enhed, der modtager støtten, opfylder betingelserne for tidlig indgriben. Dette giver mulighed for overførsel af midler i en situation, hvor en koncernenhed er i alvorlige vanskeligheder. For at kunne træffe velbegrundede investeringsbeslutninger har kreditorer og investorer behov for gennemsigtighed vedrørende risici og potentielle forpligtelser, der følger af disse aftaler, og mulighederne for genopretning af koncernen som følge af støtteaftalen. Derfor bør aftalen have en form, der er let tilgængelig for offentligheden, i lighed med årsregnskaber.
            
         
               (2)
            
            
               De almindelige betingelser i aftalen om koncernintern finansiel støtte, der skal offentliggøres, bør indeholde relevante oplysninger som f.eks. det maksimale støttebeløb, principperne for beregning af vederlaget for ydelse af støtten, en generel beskrivelse af løbetidsprofilen og den maksimale løbetid for lån, der ydes som støtte. Offentliggørelsen bør imidlertid overholde kravet om mere specifikke oplysningers fortrolighed.
            
         
               (3)
            
            
               Denne forordning er baseret på det udkast til gennemførelsesmæssige tekniske standarder, som Den Europæiske Banktilsynsmyndighed har forelagt Kommissionen.
            
         
               (4)
            
            
               Den Europæiske Banktilsynsmyndighed har afholdt åbne offentlige høringer om udkastet til gennemførelsesmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (2) —
            
         VEDTAGET DENNE FORORDNING:
   Artikel 1
   Offentliggørelsens form
   Hvert institut, der er part i en aftale om koncernintern finansiel støtte, der er indgået i medfør af artikel 19 i direktiv 2014/59/EU, offentliggør i overensstemmelse med artikel 2 i denne forordning oplysninger på sit websted i en form, som sikrer offentligheden adgang.
   I det omfang, at instituttet offentliggør koncernens årsregnskaber, skal oplysningerne offentliggøres i samme form, som er fastsat for de ikkekvantitative oplysninger i årsregnskaberne.
   Artikel 2
   Betingelser, der skal offentliggøres
   1.   Institutterne skal mindst offentliggøre følgende oplysninger:
   
               a)
            
            
               navnene på de koncernenheder, der er part i aftalen om koncernintern finansiel støtte
            
         
               b)
            
            
               den form, støtten kan antage
            
         
               c)
            
            
               i tilfælde af et lån, de formål, hvortil den lånte kapital kan anvendes
            
         
               d)
            
            
               i tilfælde af en garanti, hvilke transaktioner og tredjeparter der potentielt er dækket
            
         
               e)
            
            
               i hvilket omfang forpligtelser til at yde koncernintern finansiel støtte og ret til at modtage koncernintern finansiel støtte for hver af parterne i aftalen om koncernintern finansiel støtte er gensidige; hvis aftalen ikke er fuldt ud gensidig, sondres der i oplysningerne mellem de forskellige parter på grundlag af de forskellige aftalebestemmelser
            
         
               f)
            
            
               begrænsningerne for koncernintern finansiel støtte for hver form for støtte, som er omfattet af aftalen om finansiel støtte
            
         
               g)
            
            
               principperne for beregning af det vederlag, der skal betales for ydelsen af koncernintern finansiel støtte, og hvordan de hænger sammen med markedsforholdene på tidspunktet for støtten
            
         
               h)
            
            
               en generel beskrivelse af rangen, løbetidsprofilen og den maksimale løbetid for alle lån, der ydes som støtte
            
         
               i)
            
            
               en generel beskrivelse af eventuelle yderligere tilbagebetalingsforpligtelser
            
         
               j)
            
            
               en generel beskrivelse af omstændighederne eller indikatorerne vedrørende den modtagende enhed og den ydende enhed, der udløser ydelsen af støtte
            
         
               k)
            
            
               en generel beskrivelse af sikkerhedsstillelse og marginkrav.
            
         Offentliggørelsen skal omfatte oplysningerne vedrørende den pågældende koncernenhed, herunder oplysninger om aftalens bestemmelser vedrørende andre koncernenheder, hvis offentliggørelsen af disse oplysninger kan påvirke den pågældende koncernenhed.
   Ved oplysninger, som ikke er relevante, anføres »ikke relevant«.
   2.   Offentliggørelsen ledsages af en erklæring om, at ydelsen af den finansielle støtte er underlagt betingelserne i artikel 23 i direktiv 2014/59/EU og den kompetente myndigheds ret til at forbyde eller begrænse den i henhold til artikel 25 i direktiv 2014/59/EU.
   Artikel 3
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. juni 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 173 af 12.6.2014. s. 190.
   
      (2)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).